**मधुवन नगरपालिका, बर्दियामा बालअधिकार संरक्षण विषयमा समुदायमा सरकारी वकील कार्यक्रम सम्पन्न**

जिल्ला सरकारी वकील कार्यालय, बर्दियाको आयोजना र मधुवन नगरपालिका, बर्दियाको समन्वयमा समुदायमा सरकारी वकील कार्यक्रम अन्तर्गत कानूनी सचेतना सम्बन्धि अन्तरक्रिया कार्यक्रम मिति २०८० असोज १२ गते मधुवन नगरपालिकाको सभाहलमा सम्पन्न भएको छ ।

उक्त कार्यक्रममा सहभागीहरुलार्इ सरकारी वकीलको परिचय, सरकारवादी मुद्दाहरू र समुदायबाट गरिएको अपेक्षा र बालअधिकार संरक्षण र कानूनी व्यवस्था विषयमा जिल्ला सरकारी वकील कार्यालय बर्दियाका जिल्ला न्यायाधिवक्ता श्री नगेन्द्र लम्सालले कार्यपत्र प्रस्तुत गरी जानकारी गराउनुभएको थियो ।

कार्यक्रमका प्रमुख अतिथि मधुवन नगरपालिकाका प्रमुख श्री तेजबहादुर भाटले कानूनी सचेतना कार्यक्रम कानूनी साक्षरता अभियानको रुपमा सञ्चालन गर्न जरुरी भएको बताउनुभयो ।

उहाँले बालबालिकाको अधिकारको संरक्षण गरी बालविवाह र बालश्रमको रोकथाम र नियन्त्रणका लागि समाजका सबै वर्गको महत्वपूर्ण भूमिका निर्वाह गर्नुपर्ने उल्लेख गर्नुभयो ।

कार्यक्रमका विशेष अतिथि मधुवन नगरपालिकाका उपप्रमुख श्री अनिता चौधरीलेबालविवाह र लागू औषध दुर्ब्यसनी पालिका क्षेत्रमा समस्याको रुपमा देखिएकोले यसको नियन्त्रण र न्यूनीकरणका लागि विभिन्न सचेतनामूलक कार्यक्रम सञ्चालन गर्न जरुरी भएको बताउनुभयो ।

उहाँले बालअधिकार संरक्षण विषयमासमुदाय स्तर सम्म सचेत गराउन जरुरी भएकोमा जोड दिनुभयो ।

मधुवन नगरपालिकाका प्रमुख प्रशासकीय अधिकृत श्री मानबहादुर गिरीले आपराधिक गतिविधि नियन्त्रण गर्न तथा सुशासन र विधिको शासन कायम गर्नका लागि कानूनी सचेतना कार्यक्रम आवश्यक रहेको बताउनुभयो ।

र्इलाका प्रहरी कार्यालय, ढोढरीका प्रहरी निरीक्षक बखतबहादुर शाहीले मधुवन नगरपालिका क्षेत्रमा अपराध न्यूनीकरण र रोकथामका लागि समुदाय स्तरमा विभिन्न विषयमा सचेतनामूलक कार्यक्रम नगरपालिकाले प्रहरीसँग समन्वय गरेर गर्दा प्रभावकारी हुने बताउनुभयो ।

कार्यक्रमका सहभागी मधुवन नगरपालिका वडा नं ५ का मेलमिलाप संयोजक श्री मानबहादुर मल्ललेमधुवन नगरपालिका क्षेत्रमा लागू औषध दुर्ब्यसनीको संख्या बढ्दै गएकाले लागू औषध दुर्ब्यसनसँगै समाजमा घट्ने विभिन्न अपराधहरुमा बारेमा समुदाय स्तरमा कानूनी सचेतनामूलक कार्यक्रम सञ्चालन गर्न जरुरी रहेको उल्लेख गर्नुभयो ।

सहभागीले राखेका जिज्ञाशाको सम्बोधन गर्दै जिल्ला न्यायाधिवक्ता नगेन्द्र लम्सालले बर्दियामा देखिएका लागूऔषध, बालविवाह, यौनजन्य अपराध, सडक दुर्घटना, आत्महत्या लगायतका अपराधहरुको न्यूनिकरणका लागि स्थानीय तह, प्रहरी, सरकारी वकील र समुदायसँग सम्बन्धित संघ संस्था र अन्य सरोकारवाला सरकारी निकायको सहयोग र समन्वयमा विभिन्न सचेतनामूलक कार्यक्रमहरु समुदायस्तर, विद्यालय र क्याम्पसहरुमा गर्न जरुरी देखिएको बताउनुभयो ।

उहाँले सरकारवादी फौजदारी मुद्दाको मिलापत्र गराउने र प्रमाण दबाउने कार्यमा क्रियाशील व्यक्ति उपर समेत कानूनी कारवाही हुने व्यवस्था रहेको जानकारी दिनुभयो ।

कार्यक्रममा सरकारी वकील, प्रहरी, जनप्रतिनिधि, कर्मचारी, समुदायका अगुवा वरघर र विद्यार्थी सहित विभिन्न क्षेत्रका सहभागीहरु गरी ६७ जनाको कार्यक्रममा सहभागीता रहेको थियो ।